khistorydata/jeongjo-sjw-relations huggingface dataset:
정조 20년
注書柳遠鳴疏曰伏以臣昨於筵席聞掌令玄重祚所懷發端之言擧似臣本生高祖臣慶裕之名頭緖危怖手勢深緊臣蒼黃逬出雖未知畢竟遣辭之如何而冤血弸中憤淚承睫實欲卽地剚刃刳腹以雪先祖之誣辱以謝有孫不肖貽累先祖之罪也臣先祖布衣也與世無涉泉塗歸骨已近七十年所雖姻聯親串蓋有不能得其詳者彼臺臣之言果何所指也無乃以辛丑誣告橫罹事而然耶嗚呼臣先祖臣之當日所遭尙忍言哉以平生謹約之操爲凶賊嫉惡之最橫入於變書之中畢竟與吳瑞鍾相辨事歸無實而其時臺臣李匡輔力持不已再加究覈終始歸虛而特以不可全釋竄配於羅州矣及夫先大王御極初元卽蒙恩宥臣之先祖前後本末不過如斯被誣於虎龍流竄於當時疏釋於乙巳則人鬼黑白不待多辨而已瞭然矣噫臣祖之受誣專出於虎龍之搆虛則今此臺臣何爲而復有此搆虛之說也此莫非臣孤根蔑識濫叨邇列睢盱之場顚沛之至理所固然而亦不料毒鋒駥機之若是其驟發也惟彼臺臣苟欲嫉臣之骯髒沮臣之進塗則斥臣以庸愚譾劣無所不可而至擧臣先祖之事加之以厚誣抑獨何哉臣身僇辱有不暇顧而事係先誣不得不辨伏乞聖明俯燭臣痛迫之情私亟削臣所帶之職名俾臣得以杜門自靖退守本分仍冶臣瀆擾之罪以肅朝綱千萬幸甚臣無任云云傳于李晉秀曰臺臣只擧渠職姓名未及語到則渠之上疏豈成說乎然此擧在渠還爲莫大之幸大抵入於告書者忠也出於供招者逆也於此二者黑白可辨而其後黨比之禍轉至燎原觀於大臣臺臣之互相扶抑而其事不難知甚至餘波及於族類故相李天輔之力救而故相趙載浩故判書沈㲄之立異抗爭孰不知其顚末則渠何敢徑出禁扃上章乞遞乎小官所爲極爲駭然上疏還給牌招入直
정조 20년
敦寧都正李章五疏曰伏以臣跡賤蓬蓽年迫桑楡病伏鄕廬念絶當世已爲十餘年之久矣豈意上天之雨露亦及下土之蟣蝨前於壬子特蒙陞資之典又於玆者繼有敦府之除恩出尋常榮動村里如臣疎逖之蹤幸而須臾無死躬逢不世之會偏被曠絶之私此豈臣平日夢想之所能到哉聞命以後固當卽地竭蹶以伸叨謝之忱而顧臣危疾嬰身未能蠢動以致恩旨之久稽揆以義分萬戮猶輕噫受恩如天圖報無地若使臣稍有筋力奔走之望則長處輦轂之下粗效犬馬之誠豈非臣至榮大願而奈臣癃病旣痼萬無强策供仕之勢何哉不得不一肅恩命還尋鄕路脩門重入恐無前期耿耿一念結草而已瞻望紫籞有淚無從且臣職名旣無敦寧則法不當仍帶玆陳短章敢瀆崇聽伏乞聖明亟命銓部按例而遞臣之職據法而治臣之慢以存公格以肅朝綱不勝幸甚臣無任云云省疏具悉疏辭下該曹稟處
정조 20년
丙辰三月二十七日辰時上御誠正閣諸承旨持公事入侍時行都承旨趙尙鎭行左承旨閔台爀行右承旨李益運左副承旨洪義浩右副承旨李肇源同副承旨李晉秀記事官金履永假注書吳泰曾記注官安經心金良倜檢校直閣金勉柱以次進伏訖上曰王大妃殿進御加味蔘橘飮自明日停止出榻敎上曰承旨以房次進奏公事義浩讀奏江原監司李秉鼎狀啓還營事尙鎭讀奏慶尙監司李泰永狀啓順興府反庫事晉秀讀奏武兼趙重明病親呈辭肇源讀奏全羅監司徐鼎修啓本李鼎運康津縣到配事慶尙監司李泰永啓本尹師國蔚山府到配事上命分書判付上曰判付之大書曾有申飭而又復細書乃爾耶以中日試射單子命書判付仍敎曰大臣今日當赴政府肄儀此判付卽爲使之分付諸司可也上曰昨日求言之敎付之道臣者蓋有意焉或有鄕儒之封章來到者使之歸呈本道亦以外方儒疏毋署謹悉之意自政院諭于成均堂上命書傳敎曰今聞承宣言泮長病勢尙云難强又有衆所共知之情勢云且於向者對策侵斥同一處義之人不可强迫以壞四維重臣力言於筵席則以此以彼不可一味虛縻行大司成李書九許遞待後日政差出新除授學敎授牌招察任上曰兵批望單之紙頭甚短無處落點此何道理命書榻敎曰兵曹堂上推考上曰柳慶裕之事自歸誣獄有足可證至于其族派亦有趙李兩相之互爲爭執卽此一事可辨其是非矣敎義浩曰此等事非他人所知必從其自中擠軋者也此輩此習豈不可痛乎義浩曰臣亦昨日申退後問之諸人竝無詳知者矣命退承史以次退出
정조 20년
行都承旨趙尙鎭病行左承旨閔台爀坐直行右承旨李益運坐左副承旨洪義浩坐直右副承旨李肇原坐同副承旨李晉秀坐注書金履永仕柳遠鳴仕直事變假注書尹命烈仕
정조 20년
李肇源啓曰大司憲徐有臣未肅拜執義李城輔持平朴柱遇在外掌令二員未差持平鄭㝡成呈辭監察茶時之意敢啓傳曰知道
정조 20년
以獻納韓興裕牌不進罷職傳旨傳于李肇源曰只推
정조 20년
傳于閔台爀曰是月何月也旣躬享於皇壇又望拜於奉室而因陪享錄考出事益切風泉之感三學士致侑豈可逾此月明日遣閣臣致祭該曹知悉
정조 20년
傳于李晉秀曰摠管中時帶詞訟人許遞前望單子入之待下批牌招察任
정조 20년
摠管前望單子入之都摠管徐有防申光履落點
정조 20년
傳于李晉秀曰軍士房承旨入侍
정조 20년
傳于閔台爀曰發遣吏郞諸執事淸齋與否摘奸以來
정조 20년
以都摠管徐有防牌不進推考傳旨傳于李肇源曰旣云在外又此違牌事體道理豈容若是從重推考在家不進亦關分義更爲牌招嚴飭膺命
정조 20년
以都摠管申光履牌不進推考傳旨傳于洪義浩曰念舊陞品何可違召乎更爲牌招
정조 20년
以都摠管徐有防再牌不進推考傳旨傳于洪義浩曰處義不可但以太過言之更爲牌招使之入直
정조 20년
備忘記江原監司徐有防下直長弓一張長箭一部賜給
정조 20년
閔台爀以禮曹言啓曰卽接永禧殿令所報則本殿焚香受香在於今二十九日而令今方入直參奉吳慶元自昨日身病猝重受香無人云假官依例令吏曹以成均館官員口傳啓下暫爲替直以爲受香之地何如傳曰允
정조 20년
閔台爀以景慕宮提調意啓曰本宮御覽植木帖子每四季朔修整以入矣今季朔則別無生枯之可以修整者故御覽植木帖子姑不請出之意敢啓傳曰知道
정조 20년
洪義浩以備邊司言啓曰卽見平安前監司金載瓚狀啓則以爲見今沿峽秋麥凍損居多春牟耕播失時方農乏糧在所當念各邑鎭餉還留庫中特許加分分給實數待畢糴登聞事令廟堂稟旨分付矣本道之狀請加分便成年例今亦依請許施從略均俵後修成冊區別陳聞之意分付何如傳曰允
정조 20년
閔台爀以禮曹言啓曰凡大祭時犧牲看品一依皇朝集禮以小宗伯擧行事曾有先朝丙寅定式矣近或有本曹三堂上中從便擧行之例而終非定式之本意今此宗廟夏享大祭犧牲看品時參判有闕未差令政院稟旨差出以爲卽速擧行之地何如傳曰前參判仍任牌招進去可也
정조 20년
李益運以戶曹言啓曰時御所內各司依定式發遣本曹正郞臣尹光心與兵曹參議臣李東馨佐郞臣李寅采東所衛將臣梁德履西所衛將臣鄭聖甲南所衛將臣具壽民北所衛將臣文載玄眼同看審後有頉處別單書入而修改則擇日擧行何如傳曰允
정조 20년
洪義浩以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣雨漏四庫蠶壇碑閣庫庫雨漏北紅箭門腐傷追慕洞碑閣防草四面墻垣瓦子間間脫落淨業院碑閣及流霞亭姑無頉處千慕堂道里一箇腐傷椽木七箇折傷四面墻垣瓦子間間脫落分付各該司使之卽速修改之意敢啓傳曰知道
정조 20년
敎江原監司徐有防書王若曰屛翰八路孰非旬宣溟嶽一區尤宜掄選玆撤近密之列庸畀按察之權惟卿祥和之姿綜密之識簡廁三淸之列幾見倚毗之摯隆歷試兩銓之間久識才猷之通鍊嗟人言之罔極幾費曲保之方纔使事之告還奚效載馳之績眷彼關東一域實是海左重藩表裏山河碁繡卄六州分治縱橫關嶺衿轄八百里提封海稅尙繁哀彼漁戶之徵斂山田多瘠可資峒民之生涯四山日童斧斤不以時入三稏歲縮筐篚失其土宜當此遴簡之辰先思綜鍊之手畿甸之聲績久著佇期百弊之回蘇奎璧之地望自殊何有一路之彈壓玆授卿以江原道觀察使兼兵馬水軍節度使都巡察使原州牧使卿其祗服寵命勉展良猷嚴黜陟而恢公正之規察謠俗而盡宣承之責若夫稟裁典則自有其常至於設施便宜惟在得理予何多誥卿必彈誠於戲紫闥之靑綾乍離應多北望之戀丹丘之玉節初發庶寬東顧之憂故玆敎示想宜知悉知製敎李始源製進
정조 20년
丙辰三月二十八日申時上御便殿軍士房承旨入侍時同副承旨李晉秀記事官柳遠鳴記事官吳泰曾以次進伏訖上命書傳敎曰再違猶過三違何爲國體所在豈可徒事牌招都摠管徐有防江原監司除授當日辭朝時任道臣都摠管見窠除授使之乘馹上來上曰江原監司先入侍後謝恩賤臣承命出傳與江原監司徐有防偕入進伏上曰東伯敎書卽爲製進事分付可也賤臣承命出傳還入進伏仍命退諸臣以次退出
정조 20년
行都承旨趙尙鎭坐行左承旨閔台爀坐直行右承旨李益運奉命進去左副承旨洪義浩坐右副承旨李肇源坐同副承旨李晉秀坐直注書金履永仕柳遠鳴仕直事變假注書尹命烈仕
정조 20년
藥房提調沈履之副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李晉秀啓曰備邊司郞廳來言今日賓廳日次而國忌正日相値不得來會云矣敢啓傳曰知道卿齋宿在本司診筵時入侍事令備郞傳于右議政
정조 20년
行右承旨李益運書啓臣依聖敎與初獻官進詣神室陪奉神位版至雩祀壇奉安後壇上奉審則無頉祭物祭器祭井看審精潔諸執事進排官及樂工樂生佾舞摘奸則無頉臣仍留享所待將事還奉神位後復命之意敢啓傳曰知道
정조 20년
以平安監司金載瓚狀啓咸戴一李大心子若孫有無及所經任役搜訪緣由馳啓事判付內咸正禧兄弟令道臣爲先給馬起送而上來後草記李夢彪亦令道臣別般收用事分付兵曹爲良如敎
정조 20년
傳于洪義浩曰發遣吏郞諸執事淸齋與否摘奸以來
정조 20년
傳于李晉秀曰平安兵使一兩日內辭朝
정조 20년
丙辰三月二十九日卯時上御誠正閣藥房入診入侍時藥房提調沈頤之副提調趙尙鎭記事官柳遠鳴記注官金良倜記事官吳泰曾檢校待敎徐有榘醫官柳光翼金孝儉金光國白成一周命新李周憲李惟鑑丁希泰以次進伏訖上曰軍士房承旨入侍良倜承命出傳同副承旨李晉秀進伏上曰右相如已入來廚院入侍事史官出傳良倜承命出上敎有榘曰李義駿與成大中入來編書乎有榘曰方來會芸館矣頤之曰日間聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰醫官待令入診何如上曰置之上曰昨日東伯之除可謂善區處矣頤之曰恩諭隆摯雖傍觀猶且感泣況當之者乎東伯自是閒僻之窠非特罪補者之爲榮矣上曰右副承旨禮工房承旨入侍賤臣承命出傳左承旨閔台爀右承旨李益運右副承旨李肇源進伏上曰藥院則先退可也頤之等退出上曰三學士致祭閣臣入來乎台爀曰已入來矣上曰傳香何承旨進去乎肇源曰左副承旨洪義浩進去矣命益運書傳敎曰右承旨馳詣雩祀壇奉審後祭品諸事摘奸以來而先與初獻官詣神室陪奉位版祗詣祭所行事另飭齋官齋沐虔誠大抵龍見而雩雩須精禋時雨是若以貽降康之祥夜當出御便殿以待神位版之還奉以此意奉審承旨傳于獻官以下莫敢怠忽如儀將事命台爀書傳敎曰禮房承旨馳詣宗廟景慕宮奉審摘奸以來命書榻敎曰右副承旨同副承旨入侍上曰今日齋宿時承旨侍衛不必入來當於便殿爲之如向時例矣上曰禮工刑房承旨先退台爀益運肇源退出良倜與右議政尹蓍東偕入進伏上曰大臣進前蓍東進曰日間聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰卿於昨日出齋籌司乎蓍東曰然矣上曰李判府今番何以免享官之役乎蓍東曰有病故不得塡差矣上曰卿則老病秋享時或可免於將事之勞乎蓍東曰臣之病狀以日氣之不調有損而近因服藥頗有勝矣蓍東曰尊周錄文正公李縡有三卷冊撰成而在於鄕廬矣李采在鄕故姑未及得來矣上曰司馬溫公稽古錄卿果見之乎蓍東曰此冊曾於先朝有刋印之本而臣亦見之矣上曰呂東萊所撰大事紀果好矣蓍東曰東萊大事紀裨益於後學者多矣上曰玉堂上番入侍賤臣承命出與副應敎李明淵偕入進伏上敎明淵曰玉堂有稽古錄乎明淵曰未能詳知矣上曰出去考閱卽爲來言于政院可也仍命明淵先退明淵退出蓍東曰朝著乏人有司之任最難矣上曰前箕伯前東伯待其還來俱察有司之任好矣蓍東曰金載瓚則入於不敍之典姑不可擧論矣上曰然矣上曰昨日東伯事何如蓍東曰其所處義似難出肅而有此除命允合處分之得宜矣上曰向日賓筵以求助之意有所酬酢者而大體則風俗敦正然後治象可靖左相之向日所云擧直則過措枉則不足者是也若其大段關係等事外可以保合處務從保合而其中亦不無主客之別矣蓍東曰主客之分不可無之事矣臣獻其可以替其否而朝廷之無人莫今時若故名義亦隨以掃地至尊獨勞於上莫非臣之罪也上曰何以則回漓反朴扶植綱紀予亦方懋加勉而國家之有直臣如人家之有爭子今之人難責其入而事親之盡其道則何可責其出而事君乎一言以蔽之曰上下交勉以變舊套然後可見治道之丕新矣上曰兪領敦寧之長逝豈勝嗟惜哉蓍東曰誠可惜矣上曰故相之年前行遣固非出於深惡而追聞禮判言以卿之事有是行云是果然乎蓍東曰果不無緣臣之端矣上曰此是庚辰年趙進道科事而事有關於昔年則其時違召誠有慨然者是以不得不有所處分矣且聞故相之戊戌秉銓時鄭若淳求爲監役而終不許施因此見忤云亦可見故相之貞直以招浮謗而昨年以此事問于故相則對以未能記臆云矣蓍東曰聞故相臣趙載浩曾有萬言疏未頒布云臣每欲一陳而未果矣上曰疏果何事蓍東曰臣亦未詳矣上敎泰曾曰先朝有疏章之不頒則藏諸藝文館西庫爾須出去考其目錄以入可也泰曾承命出回奏曰儒生搢紳疏合爲四十餘張而聚成目錄以上矣上曰令館吏一一謄出可也上曰三學士致祭傳香何時爲之注書知入可也賤臣承命出問回奏曰俄已傳香矣仍命退諸臣以次退出
정조 20년
丙辰三月二十九日午時上御重熙堂右副承旨入侍時右副承旨李肇源記事官金履永記注官金良倜記事官吳泰曾以次進伏訖上曰上番玉堂入侍賤臣承命出與副應敎李明淵偕入進伏上敎明淵曰日記中事關春秋大義處其已考出乎明淵曰已爲考出矣上曰儒臣所着紅氅衣何其乖於俗也明淵曰國朝舊制堂上服紫堂下服緋故臣之所着是緋非紅矣上曰不欲尙同於俗皆稱是服着則固好而亦須存着主宰若無所秉執而徒以乖俗爲能事則豈其可也上敎泰曾曰本館所藏疏箚中洪益三箚果論何事者耶泰曾曰卽是皇壇請陪享三學士者也上曰今日賜祭三學士而此疏三十年之後適於是日發封者誠不偶然矣仍命退諸臣以次退出
정조 20년
行都承旨趙尙鎭坐行左承旨閔台爀坐行右承旨李益運坐左副承旨洪義浩坐直右副承旨李肇源坐同副承旨李晉秀坐直注書金履永仕直柳遠鳴仕事變假注書尹命烈仕
정조 20년
李晉秀啓曰來初五日朝參日次矣敢稟傳曰停
정조 20년
閔台爀啓曰去正月朔專經◆◆殿講去二月朔文臣製述吏文製述來月更稟事命下矣以何日爲之乎敢稟傳曰殿講則今朔又値當次臨時與當次殿講更稟
정조 20년
傳于閔台爀曰禮房承旨入侍
정조 20년
以京畿監司金文淳狀啓奉朝賀金鍾秀自豆毛浦離發轉向關東事判付內前路過去形止這這馳報爲有矣夫馬量宜定送糧饌優數輸致而差使員段係是私行勿爲磨鍊以便大臣之心爲良如敎
정조 20년
備邊司薦望以李亨元爲平安監司
정조 20년
李晉秀以都摠府言啓曰今日入直內三廳武兼禁軍及軍兵等當爲中日習射而宗廟夏享大祭齋戒相値不得爲之之意敢啓傳曰知道
정조 20년
李晉秀以一所巡廳言啓曰去夜四更一點量犯夜人出身朴枝蕃執捉依例移送兵曹之意敢啓傳曰知道
정조 20년
禁府啓目粘連咸鏡道本府所管罪人未放秩乙良依啓聞施行爲白遣未至配所罪人穩城沈原之段貰馬之弊藉或襲謬旣犯筵稟定式仍配吉州宋鍈段罪在昧爽以後揆以法例不可擧議置之他餘罪人等令刑曹稟處何如判付啓依允爲旀慶興金錫泰足以懲勵許𣷯亦旣老聵穩城沈原之實則襲謬吉州宋鍈容有可恕竝放北靑鄭取善誦讀幾許關問該道富寧李羽晉量移爲良如敎
정조 20년
刑曹啓目粘連咸鏡道本曹所管罪人仍秩竝依啓聞施行爲白乎矣放秩中慶源高得泰段論其罪狀不宜疏釋稟秩定平崔其東永興吳同伊高原李起三等罪犯不輕竝只仍配爲白乎旀仍秩中安邊禹光德段同罪之吳哲旣已蒙宥則今不可異同放送之意分付道臣何如判付啓依允爲旀明川丁二得放送爲良如敎
정조 20년
丙辰四月初一日卯時上御重熙堂左承旨入侍時行左承旨閔台爀記事官柳遠鳴記注官安經心記事官吳泰曾以次進伏訖上曰傳香姑未爲之乎台爀曰未及矣命書傳敎曰傳香後禮房承旨馳詣奉審摘奸以來今番大享欲爲親行而未果實有如不祭之歎今夜當遣承宣監視行祭亦當出齋以待享事之行齋宿處所臨時當下敎以此分付仍命退承史以次退出
정조 20년
丙辰四月初一日辰時上御重熙堂右承旨入侍時行右承旨李益運記事官柳遠鳴記注官金良倜記事官吳泰曾以次進伏訖上曰昨日雩祀壇祭享時祭品祭器精潔乎益運曰果爲精備矣上曰俄者摘奸有雜亂之擧云太廟肅敬之地不能禁喧豈不萬萬駭然仍命書傳敎曰今日兵曹郞官之擧行極爲駭然不當禁而禁反致喧聒當禁之事不禁當該郞官事過後拿處不飭之判堂從重推考禮畢後祭官之出送雖有定式不卽還閉以致開門前雜人之出入入直官及門將爲先推考命退承史以次退出
정조 20년
行都承旨趙尙鎭坐行左承旨閔台爀坐行右承旨李益運坐左副承旨洪義浩坐右副承旨李肇源坐直同副承旨李晉秀坐直注書金履永仕柳遠鳴病假注書任俊常仕直事變假注書尹命烈仕
정조 20년
李晉秀啓曰玉堂備員間視事頉稟之意敢啓傳曰知道
정조 20년
李肇源啓曰合辭許久闕啓事甚未安除在外外兩司未肅拜人員竝卽牌招何如傳曰允
정조 20년
傳于李肇源曰軍士房承旨入侍
정조 20년
傳于李肇源曰平安兵使入侍
정조 20년
備忘記平安兵使任嵂下直長弓一張長箭一部筒兒一箇賜給
정조 20년
以兵曹關西抄上武士金啓默鐵箭試記傳于李肇源曰三矢雖未俱入帳殿能越二百步爲先木五疋施賞此後試射更爲待令
정조 20년
注書柳遠鳴病代以任俊常爲假注書
정조 20년
傳于閔台爀曰近因編輯事始聞之贈承旨趙廷翼之忠義凛然比之同時賜諡諸臣相伯仲特贈正卿今番兩義士議諡時同爲擧行贈都承旨鄭百亨節義卓爾觀於十旌門可以知之況其地處何如而旣未易名其後孫亦不得陪享云豈非欠事使之參班故博士尹衡志斥和一疏不下於胡澹菴則尙闕貤贈之擧其可乎特贈三品
정조 20년
李益運以弘文館言啓曰本館上番闕直事甚未安副修撰趙德潤牌招以爲姑陞入直之地何如傳曰允
정조 20년
李晉秀以兵曹言啓曰去三月二十九日一所巡廳犯夜被捉出身朴枝蕃依更數嚴棍二十度之意敢啓傳曰知道
정조 20년
李晉秀以兵曹言啓曰依判下西關抄上鐵箭遠射武士金啓默處木五疋施賞之意敢啓傳曰知道
정조 20년
李晉秀以兵曹言啓曰訓局哨官蔡顯九日前射場與別付料軍官金珩有所言詰至使下隷爛熳捽曳擧廳來訴故往復該營招問事實之際顯九言辭極其悖慢擧措全沒體統將牌軍官之任自捽曳猶屬餘事揆以事體不容仍置決棍汰去以懲日後何如傳曰允
정조 20년
李晉秀以兵曹言啓曰纔因水原府別單陽城居前禁衛哨官李鎭忠論列事判下內以全春君家人曾爲宣薦本邑軍丁專當渠又看役云登科已近三十年令兵判招見身手草記事命下矣李鎭忠日前始爲上來故臣卽爲招來詳察其爲人身手則年爲三十九歲而言語極其詳敏身手亦頗俊秀矣敢啓傳曰相當窠待窠卽爲調用可也
정조 20년
李晉秀以兵曹言啓曰同知中樞府事安衡稷病伏鄕廬末由上來呈狀乞遞西樞雖是閑局不可一向虛帶改差何如傳曰允
정조 20년
李晉秀以司僕寺一二提調意啓曰濟州前判官洪履祚遞任進上馬三疋今纔上來禾毛色別單書入依例內廐立養而進獻事體何等嚴重三匹馬俱爲體小瘦劣所見萬萬駭然不可諉以災年所致而漫無警責當該封進前判官洪履祚令該府拿問勘處何如傳曰分揀可也
정조 20년
李晉秀以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未捧守令論罪事載在通編矣卽見平安前監司金載瓚忠淸前監司李鼎運統制使李得濟捧未捧狀啓則平安道舊還上居末城山別將金致大居二龍淵別將安重一舊軍餉及舊還上別軍餉全未捧方山萬戶張壽恒忠淸道新還上居末庇仁縣監李元八居二瑞山郡守兪岳柱新軍餉居末庇仁縣監李元八統營所管新還餉未捧庇仁縣監李元八舊還餉居末固城縣令南履翼居二金海府使徐配修居三居昌縣令金鍒云矣瑞山則係是私賑之邑雖與公賑有異旣是賑邑則宜有參恕之道該郡守兪岳柱依近例分揀統還未捧中固城金海兩邑守令向因該道臣捧未捧狀啓自本司草記論勘而特敎安徐則今不可以統穀之未捧更爲勘處固城縣令南履翼金海府使徐配修一體分揀之意竝爲分付舊還上居末城山別將金致大居二龍淵別將安重一舊軍餉及舊還上別軍餉全未捧方山萬戶張壽恒新還上居末庇仁縣監李元八竝依事目分等勘處何如傳曰允
정조 20년
李晉秀以御營廳言啓曰依下敎禁府行首羅將鄭世煌拘留本廳之意敢啓傳曰嚴棍放送可也
정조 20년
李晉秀以御營廳言啓曰禁府行首羅將鄭世煌拘留草記批旨內嚴棍放送可也事命下矣依傳敎嚴棍十五度放送之意敢啓傳曰知道
정조 20년
李肇源以義禁府言啓曰咸鏡道放未放覆啓判付內慶興金錫泰許𣷯穩城沈原之吉州宋鍈竝放富寧李羽晉量移事命下矣金錫泰許𣷯沈原之宋鍈竝放送事分付該道道臣李羽晉咸鏡道安邊府量移而仍前罪目依例發遣府書吏自富寧府執捉押送于新定配所之意敢啓傳曰知道
정조 20년
李肇源以義禁府言啓曰濟州前牧使李禹鉉狀啓內濟州判官趙敬日罪狀令攸司稟處事啓下矣趙敬日時在任所云依例發遣府羅將交代後拿來何如傳曰待待命拿囚可也
정조 20년
吏曹啓目粘連觀此敦寧府都正李章五上疏則以爲臣職名旣無敦寧則法不當仍帶亟命選部按例而遞臣之職以存公格亦爲白有臥乎所旣無敦寧則揆以公格有不可仍置改差何如判付啓依允
정조 20년
左副承旨洪義浩疏曰伏以臣空疎愚陋之一賤品耳生際昌辰幸玷科甲通籍十餘年頂踵毛髮皆我殿下賜也弱植冥墑庇覆若偏從班近密揚歷踰涯而塵刹莫酬愧懼徒積迺者銀臺除旨遽下於經歲逖違之餘臣誠惝怳感激不知攸措隨牌出肅粗伸義分持被入直幸得瞻依榮極願滿豈有他想而竊伏念殿下於臣天也父也天蓋高而願欲必從父雖尊而疾痛必呼顧臣有至切情事異於他人終何敢自阻於仁愛慈覆之下不思所以仰首一鳴也哉臣之父母晩擧臣兄弟而臣又釁深罰重十齡而失恃稚迷零俜無所依靠虛脆病孱有難全保臣父辛勤顧復身兼毋道年近弱冠曾未免懷及至成立無往非憂揚名則念不幸之戒居官則懼未了之癡至于今垂四十年矣自夫提抱敎養之節以及衣服飮食之資何莫非貽勞於老父而臣則百無肖似一未報養徒羨微禽之反哺未效古人之負米不孝爲罪無以自解頃年東邑之許畀豈不誠恩至渥也而臣父于時身係朝籍暫時板輿之行不敢久外數旬專城之奉未能伸誠況又家本寒窶計拙謀生歸後契闊依舊旁落近則年益高而病愈加冬間重經危證春後轉多添祟滋補調將專賴藥餌而菽水尙艱刀圭何論臣父之昨歲休致恩禮曠絶闔門隕有結是期迨此就閒養疴之日倘畀臣一小邑得以安意奉供獲遂至願則寔我殿下推孝錫類終始生成之至恩大德也噫人孰無父子而鞠育之勤斯莫如臣父致養之蔑如亦莫如臣有子如臣不如無生今玆陳懇實暴衷曲非敢强效於侍從丐恩者例也事君如父有懷無隱卽家庭之素嘗勉飭而因此殫誠於芻牧之責少效涓埃萬一之報者尤爲臣區區之願也玆敢不避煩猥仰瀆崇嚴伏乞聖明垂憐而矜許焉臣無任云云省疏具悉疏辭下該曹稟處
정조 20년
丙辰四月初二日卯時上詣暎花堂西北別付料試射入侍時右副承旨李肇源同副承旨李晉秀記事官金履永記注官金良倜記事官吳泰曾試官兵曹判書具㢞兵房趙岱兵曹正郞呂駿永以次進伏訖上具平戎服乘輿出萬八門詣暎花堂降輿陞堂晉秀跪啓宰樞執鼓上曰兵判往丹楓亭柳葉箭二巡先取以來上曰下直閫帥入侍賤臣承命出與平安兵使任嵂偕入進伏訖命頒符退出仍命試射入格人頒賞訖乘輿出靑陽門入萬八門還內諸臣以次退出
정조 20년
行都承旨趙尙鎭坐行左承旨閔台爀坐行右承旨李益運坐左副承旨洪義浩坐直右副承旨李肇源坐同副承旨李晉秀坐直注書金履永仕柳遠鳴病假注書任俊常仕直事變假注書尹命烈仕
정조 20년
李晉秀啓曰禁軍別將柳孝源以戎器點考明日慕華館出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 20년
傳于李益運曰諸承旨持公事入侍
정조 20년
傳于閔台爀曰抄啓文臣去正月朔二月朔課講今日爲之
정조 20년
閔台爀啓曰正月二月朔抄啓文臣課講今日爲之事命下矣何承旨進去乎敢稟傳曰右副承旨進去
정조 20년
李晉秀啓曰事變假注書尹命烈身病猝重勢難察任今姑改差何如傳曰允
정조 20년
傳于閔台爀曰課講入侍
정조 20년
以庇仁縣監李元八方山萬戶張壽恒拿處傳旨傳于李肇源曰其中守令過麥秋後拿來
정조 20년
趙尙鎭以賑恤廳言啓曰西部蓮池契任掌朴繼輝今月初二日本洞路傍得二歲遺棄女兒同里居私婢順丹欲爲收養下水溢里契任掌李枝興今月初二日本洞路傍得二歲遺棄男兒同里居良女李召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 20년
李晉秀以兵曹言啓曰纔因慶尙監司李泰永移文本曹草記晉州居前萬戶朴旨鳳地處薦目論列事批旨內水使之玄孫何官不爲卿其招見身手後草記可也事命下矣朴旨鳳今始上來故臣卽招見則身手果爲精緊而年方四十一年矣敢啓傳曰收用可也
정조 20년
李晉秀以兵曹言啓曰卽伏見慶尙監司李泰永啓本則因兵曹啓下關以傳敎內辭意知委列邑宣薦武臣登科年久尙未筮仕之類搜訪後參量其登科年條最久者開錄而晉州出身李命有年七十二癸酉登科丙申宣薦甲寅加資咸安出身李以龍年五十二甲午登科壬寅宣薦癸卯禁軍河東出身鄭必臣年五十五甲午登科壬子宣薦梁山出身朴春興年五十九乙未登科癸丑宣薦云矣各人等年歲登科薦目相考則果爲的實而李命有年過七十登科四十餘年越薦且踰二十年而甲寅以偕老陞資只除僉樞果不免沈屈相當職調用似合事宜李以龍登科二十餘年越薦亦至十五年而名在額外禁旅筮仕當否自有公議至於鄭必臣朴春興登科雖過二十年越薦旣至四五年則不可以久屈論竝置之何如傳曰允
정조 20년
李晉秀以兵曹言啓曰去春三朔能麽兒考講時訓鍊院僉正元永厚判官崔錫元武臣兼宣傳官李國世鄭選趙重明部將柳豐逵李東榮李克豐守門將田百熙等一次不通中樞府經歷朴明勳訓鍊院主簿柳可源武臣兼宣傳官李東鉉部將金應瑞李東述守門將尹心輝濟用監主簿吳在臣等二次不通竝依定式從重推考何如傳曰允
정조 20년
李晉秀以備邊司言啓曰今番進賀使行出來之後謝恩使入送之計不得不中止則謝行不爲起送事及詔書順付事方物移准事賜物事使臣參宴事三大節表式祗受事皇后三節表箋方物停止事長淵漂民出送事諸般緣由竝當卽具文字移咨于禮部而此與年例移咨有異恐不可自灣府傳給鳳城將使之傳致北京事當別定齎咨官馳往呈咨兼探使行後事情而不無等待之事初有參差之論故遷就至于此今則等待者無期參差者歸一謹依日前筵敎問議于左相則亦以入送咨官爲當云令該院擇定譯官中能言解事之人使之不多日內治發馳進以爲六月內回還復命之地咨文各道前已製置獨漂民回咨未及撰出亦令槐院依例擧行同時付送事分付于司譯院及承文院何如傳曰允
정조 20년
李晉秀以備邊司言啓曰今四月初三日全羅監司徐鼎修上疏答曰省疏具悉春後之特給帑錢綿椒準二萬金之數者豈不知無於例之特例乎大抵沿民之受困無異島氓之阻饑此所以不顧無例不拘恩竭抑損常供再發帑需者也然而沈失條代送與留庫穀物之換給俱出不得已疏陳民弊旣若此言念沿民之怨咨嗟歎不聞如聞其聲然則如之何爲可卽令廟堂從長草記稟處待批下三懸鈴星火行會俾免後時之弊事命下矣昨今三年濟州區劃各穀合爲五萬三千五百餘石則船粟往哺之恩在島民固河海如也而沿民之運輸駕海積受困瘁殆無異於島中之荐罹飢荒則朝家非不下燭此狀軫恤到底而只緣守臣狀請民情竭急不得不隨請許施然宵旰之念每軫於船運艱苦濟校之從便換貿耽船之隨出許載差員之不令騎船穀縮之別下充補船費之帑錢另給皆所以兼軫島陸民情要令彼此俱便之政而今者道臣陳疏較量排巡恒式歷陳貿取事宜且請沈失條代送事姑許還寢全令新牧使擔當擧行者其必有的見便否指陳中窾而然且聞島中農形牟麥立苗大有可望云以此以彼竝依所請許施而但昨年島民戶口之多數減縮專由於請穀之不敷接濟之失時則懲前毖後乃至有前後惻怛之敎再次發帑之恩而沿民憖恤之意未嘗不竝行于其中也其方便貿入與穀出該邑而交付都會等事只令未赴任之新牧擧行不有道臣之句管則過時誤事之患勢所必至此則該道臣隨事指揮趁卽收合陸續裝發必於麥嶺前盡爲運入亦令新牧趁卽交龜一以宣布德意一以奠安民生又以勸課農務無至有如前遷就之弊實合事宜以此更爲嚴飭于道臣守臣處何如傳曰允沈失穀物比之昨今年五萬餘包無異滄海一粟仍爲無論前功可惜其在一視之意爲沿民雖不徵給其代亦豈可全然置之不念虧蕢之歎乎況命令當信則不可以麥事之有望而忽之濟州所封朔膳物膳加退二朔勿封事分付守臣可也
정조 20년
李晉秀以御營廳言啓曰本廳哨官李德胤身病甚重勢難察任改差何如傳曰允
정조 20년
李肇源以刑曹言啓曰依下敎司謁金錫黿還差律學敎授之意敢啓傳曰知道
정조 20년
李肇源以義禁府言啓曰庇仁縣監李元八方山萬戶張壽恒拿處事傳旨啓下而其中守令過麥秋後拿來事命下矣李元八過麥秋後拿來張壽恒時在任所云依例發遣府羅將交代後拿來何如傳曰允
정조 20년
禁府啓目兵曹佐郞權烒原情云云傳旨內辭緣泛稱遲脫刑推得情何如判付啓分揀放送爲良如敎
정조 20년
全羅監司徐鼎修疏曰伏以臣自叨見職早夜憂恐祗以隨分殫竭惟謹奉行爲效一日之責而今於耽羅移粟事有不得不冒昧陳請者本州荐歲告飢民事孔棘仰貽宵旰之憂屢勤往哺之命冬春泛舟千里相銜環島生靈擧將旣飽旣煖出溝壑而奠袵席臣仰承若保之德意俯循將劉之民情思所宣導對揚豈或少忽第念賑糴有常式民口有定摠以前後已運之穀較諸應受口摠準以常行規式則排巡繼等決知其不至窘乏而該守臣加請之擧大非臣始料所及殆亦事理之外也繼又有船隻沈失故論列登聞以竢處分近萬捐帑再出格外而仍令就沿邑留庫分數劃付且有沈失穀代送之命臣於是惝怳罔措不知何以爲計羅雖隔海亦管內屬邑其所救拯卽臣職分豈以島陸有間而酌量彼此事情陸民之積受困瘁未始不若島民之荐罹饑荒每有一番轉輸輒加一層民弊而連年海運百弊俱滋且沿浦倉儲見皆枵然今若一準島請畢輸乃已則非但行之不得誠恐公私竝竭主客俱弊而止爲今之計沈失代送姑許還寢以紓一分民力至於留庫推移折半區劃之數雖已飭各邑準斛出給其餘折半若使陸民換貿輸送其弊便一移轉依昨冬貿穀例付之該牧分送裨校得以方便貿入船運一事尤係難言之弊該牧使方住靈巖都會所本州船舶且多來泊使穀出該邑只爲交付於都會所該牧使所住處則涉海之便島船勝於陸船而亦可謂順付除弊昨今年沿民偏苦臣實見聞而唯知趨承爲恭不思據實一陳仰請明命非所以體我聖上一視均惠之道玆敢不揆猥屑仰瀆崇聽伏乞聖明俯垂鑑諒特許採施使已竭之民勢不至重困千萬幸甚臣無任云云答曰省疏具悉春後之特給帑錢綿椒準二萬金之數者豈不知無於例之特例乎大抵沿民之受困無異島氓之阻饑此所以不顧無例不拘恩竭抑損常供再發帑需者也然而沈失條代送與留庫穀物之換給俱出不得已疏陳民弊旣若此言念沿民之怨咨嗟歎不聞如聞其聲然則如之何爲可卽令廟堂從長草記稟處待批下三懸鈴星火行會俾免後時之弊
정조 20년
丙辰四月初三日辰時上御誠正閣諸承旨持公事入侍時行都承旨趙尙鎭行左承旨閔台爀行右承旨李益運左副承旨洪義浩右副承旨李肇源同副承旨李晉秀記事官金履永假注書任俊常記注官金良倜記事官吳泰曾檢校待敎徐有榘以次進伏訖上曰無公事房承旨先退可也台爀益運義浩先退尙鎭讀奏全羅監司徐鼎修啓本順天府反庫事平安監司金載瓚啓本龍川府反庫事京畿監司金文淳啓本陽川縣反庫事黃海監司徐邁修狀啓渰囕燒死人等處恤典題給事晉秀讀奏平安監司金載瓚狀啓宣沙浦前僉使趙命載嚴棍事肇源讀奏平安監司金載瓚啓本罪人金宗福等放送事全羅監司徐鼎修啓本蒙放罪人權運暹等放送劉濟禧等仍置金天得等尙不捕捉之各該守令發緘取招計料事及罪人柳烇徒二年減等尹熤等待府羅將下來押送配所計料事上命書判付訖命書榻敎曰去二月朔抄啓文臣親試明日爲之仍命退諸臣以次退出
정조 20년
丙辰四月初三日午時上御便殿抄啓文臣課講入侍時右副承旨李肇源記事官金履永記注官金良倜記事官吳泰曾以次進伏訖引儀唱試官以下入就位行四拜禮試官原任直提學徐龍輔直提學李晩秀等入就位行四拜禮試官陞殿上曰交代承旨一人之隨入自是例也他承旨一人入侍賤臣承命出傳左副承旨洪義浩進伏訖上命開講敎曰講員之逐朔應講製員之只於孟朔應講卽近選創規而三朔講之一時竝應於孟朔反有重於講員之逐朔應講若只應當朔之講則每與講員所講參差失序此事須有商量定式今番則製員姑爲退去抄啓文臣金近淳等以次應講訖上命退諸臣以次退出
정조 20년
行都承旨趙尙鎭坐行左承旨閔台爀坐行右承旨李益運坐左副承旨洪義浩坐直右副承旨李肇源坐直同副承旨李晉秀坐注書金履永仕柳遠鳴病假注書任俊常仕直事變假注書金鎰仕
정조 20년
備忘記宣沙浦僉使林福麒下直長弓一張長箭一部片箭一部筒兒一箇賜給
정조 20년
尹命烈改差代以金鎰爲事變假注書
정조 20년
李晉秀啓曰事變假注書金鎰時無職名令該曹依例付軍職冠帶常仕何如傳曰允
정조 20년
李晉秀以訓鍊都監言啓曰本局從事官金羲淳身病甚重勢難察任改差何如傳曰允
정조 20년
李晉秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
丙辰四月初四日辰時上御春塘臺抄啓文臣親試入侍時行右承旨李益運左副承旨洪義浩右副承旨李肇源假注書任俊常記注官金良倜記事官馬思人直閣李始源以次侍立上具平戎服出萬八門由靑陽門詣春塘臺降輿陞座引儀唱試官以下入就位行四拜禮試官原任提學尹蓍東提學沈煥之原任直提學徐龍輔直提學李晩秀等率抄啓文臣入就位行禮蓍東等進前曰早朝勞動聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰近日微有滯氣漸次復常矣上曰大享獻官非敢言勞而卿旣老矣得無病乎蓍東曰臣之職耳何貽聖念上命煥之書題西向拜舞賦詩律從自願縣題訖上敎義浩曰應製人如不知題解可考冊子覓諸內閣以詳曉之地可也少頃義浩還奏曰諸文臣無一曉題者考之綱目亦未可詳何以爲之乎上曰使諸臣各奏一題則當就其中擇定矣義浩以諸文臣自願之題還奏上以斗酒聽黃鸝爲題詩賦律依前從自願可也上曰濟州船穀事何以行會耶蓍東曰爲島民捐帑實是前古所無之惠政而沿民之荐歉失業亦不下島民則今爲略干沈失之穀又捐列郡之公穀其勢不可不念道臣疏請言甚切實依其所請卽爲行會矣上曰濟州新牧何日當渡海耶蓍東曰料理穀物後可以治發云上曰明日當爲次對日次而卿旣入來如有稟定之事須於此筵陳奏也蓍東曰濟州貢馬在本場時擧皆體健有步趣及當進貢之際必値盛炎動軍驅捉馬群雜沓橫跳亂蹴牝者落雛雄者致傷各場馬額之漸縮未必不由於此而及其乘船下陸病疲無餘地至於驅策上京則非久輒多致斃否亦駑劣不可用誠爲可惜牧使每年秋例爲歷巡而點馬爲大政自今年定式每場各十匹驅點時擇取令場監與牧子刈草而喂養過冬待時進貢則牛島外十三場當得一百三十匹熟馬性氣旣馴飮齕如常雖駕海登程決無無端生病之理島中事情則無甚爲難進貢事體則在所當然而又除調發時諸般官民之弊驅捉時馬群減縮之患臣曾待罪本牧略知其便否且採島民解事者之言今因言端而仰達以此出擧條申飭于耽羅守臣處使之惕念擧行亦以形止先卽狀聞事竝爲分付何如上曰依爲之出擧條蓍東曰倭學譯官單蔘之擔當入給近四十年無弊擧行癸丑以尾蔘添價事不無隱情之可罰者元貢中除出尾蔘條而別給方外之人使食其剩餘亦已三年于玆矣渠輩事無論可駭與否以其口吻中物奪此畀彼殆若蹊田而奪牛諸議皆稱過當其時度支主管之臣亦以爲當屬倭譯且近來此輩生涯凋殘之時尤宜有軫恤之道自今年尾蔘作貢還屬倭譯使之依前擧行何如上曰依爲之出擧條蓍東曰淸白吏薦選事連伏承從速爲之之敎公私文蹟今始略爲收聚先朝丁巳依肅廟朝已例令二品以上各薦三人凡三十餘人尙未都堂會圈而本薦記遍求于公私所藏而終未得之今當以肅廟甲戌選後諸臣通融議薦二品以上則以時原任備堂六曹漢城府兩司長官爲限各擧所知勿拘二人或三人書送于政府政府稟旨牌招西壁及吏禮曹堂上會議取捨磨勘以啓似爲酌古參今之制以此擧行何如上曰依爲之出擧條蓍東曰近聞禁軍之汰付捕校者前後爲五十一人而積仕七年以上者爲二十八人六臘月亦爲久勤當次之人云其轉相稱冤在在騷動亦勢之所必至也昔在先王朝以禁軍之多不擇人一時竝汰六十餘人而擧措得宜之故雖見汰之人不敢爲稱冤之計今則紀綱日下難望其失祿者之沒齒無怨而汰改之際亦恐無漸欠商量而致此矣當該禁軍別將柳孝源從重推考其積仕見汰者更爲問議于諸將臣以爲從便區處之地恐合事宜故敢此仰達矣上曰依爲之出擧條上命書榻敎曰禁軍別將柳孝源從重推考上曰齎咨官何當治發云耶晩秀曰咨文姑未修正矣上曰從速治發可也蓍東曰譯官加資人中前後效勞者抄付實職事頃伏承下敎矣倭學資憲玄啓根崔麟齡漢學嘉義金倫瑞李鎭復嘉善李邦華皆自中久次而亦多勞勩之可紀合有施賞之道云分付西銓資憲二人單付知事嘉義以下三人竝單付同知以爲疏通聳勸之地何如上曰依爲之出擧條上詢晩秀曰李命白子事果問其所願乎晩秀對曰命白子名卽思恭招問則乃是倭學譯官得差聰敏一窠渠之所願云矣上曰此則非取才窠乎晩秀曰亦是取才窠而曾前亦有以效勞特差之例此等人以此收用似無妨矣上曰然則自本院從便收用可也仍敎蓍東曰昔年效勞人雖一二微勞皆欲酬奬而收用此人亦其一也卿或聞知否蓍東曰臣亦曾聞知矣上曰李魯春事日前頒赦歲抄時欲爲詢問於御卿而卿自郊館迎勅所入來伊日賓筵已至日昃悤悤未果提及矣當初處分豈特渠前章後疏之判異乎句語之間語多不擇且思之伊時有傾奪之漸故果爲嚴處而不卽收敍亦出於爲世道之意近年以來浮於魯春倍蓰者無不滌蕩渠獨不生不滅刑政未免顚錯莫云疏釋之近於兩截如彼處分若是疏釋皆各有斟量欲令魯春免鬼爲人卿意何如蓍東曰李魯春事無論前後是非之如何本是年少未經事之過也方當聖世殆無一物之棄而十三年廢錮尙在人鬼未分之中唐臣陸贄所謂悔過者無由自補蘊才者終不見伸有違王者開懷含垢之大體聖哲誘人遷善之良圖者誠至言也今者聖敎及此臣實爲之感激欽頌何敢有異議乎上曰魯春蕩滌俾與俱收之列可也出擧條煥之曰故知事李瀞自到一節合有褒揚之典而尙今未施敢此仰達矣上曰此等處大義理所關旣不到精微處則有難遽議矣上曰趙廷翼鄭百亨尹衡志卓異之忠節可徵國史而尙未貤贈誠爲朝家之欠典故日前以趙廷翼贈諡尹衡志贈職事有所傳敎矣仍敎水原留守趙心泰曰趙廷翼爲卿之祖乎心泰曰然矣上曰諡狀欲從誰請得心泰曰欲請於重臣李敏輔矣上又敎心泰曰外營節目何日了當乎心泰曰似不出數日矣上曰近來侈風在所當禁而備局甘結之出草者其中亦不無窒礙難行之事雖以紬紵一事言之信令之道當愼其初禁紵而布之細者旣不下於紵矣禁紬而衣之裏者亦不可盡禁矣此等處不可無闊狹而所禁節目更加消詳上曰禁漏官之報時高聲以奏自是例也而今聞啓板前只爲曲拜而初無出聲云此後自政院申飭可也上命宣饌於入侍諸臣應製文臣及內營試射將官以次上命入抄啓文臣試券科次敎試官等曰此雖親試題非御題宜以課試時試官題樣考取可也上命有榘讀券後仍出榜通禮跪啓請禮畢上乘馬由靑陽門入保庭門還內諸臣以次退出
정조 20년
行都承旨趙尙鎭坐行左承旨閔台爀坐直行右承旨李益運坐左副承旨洪義浩坐右副承旨李肇源坐同副承旨李晉秀坐直注書柳遠鳴病一員未差假注書任俊常仕直具得魯仕事變假注書金鎰仕
정조 20년
李晉秀啓曰明日再明日泰陵忌辰祭齋戒正日視事頉稟之意敢啓傳曰知道
정조 20년
閔台爀啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
傳于洪義浩曰諸承旨持公事入侍
정조 20년
傳于洪義浩曰平安監司下批政事尙不取稟豈以臺諫有闕政取稟已入而然乎政官待明朝牌招開政下批
정조 20년
傳于閔台爀曰注書金履永令該曹口傳還付翰林牌招入直
정조 20년
傳于閔台爀曰前假注書具得魯仍察廳任
정조 20년
李晉秀啓曰凡於擧條以職事稟達者隨其職名書塡自是格例而今此濟州貢馬事擧條中職名不以該寺提調書塡誤以右議政書入有違格式事甚未安臣之矇然捧入不勝惶恐當該注書所當重勘而本院請推之外無他可施之罰何以爲之敢稟傳曰捧納承旨推考當該主書拿處
정조 20년
吏曹口傳政事檢閱金履永
정조 20년
李晉秀以兵曹言啓曰新除授忠壯衛將金聖集纔已上來一次入直後呈訴下去本鄕矣依傳敎本職減下之意敢啓傳曰知道如未下去明日入侍後下去如已下去置之可也
정조 20년
李晉秀以壯勇營言啓曰本營夏等試射時各技優等人別單書入之意敢啓傳曰知道
정조 20년
正言南基萬疏曰伏以上天示警聖心靡遑減膳待朝一念對越延訪群臣十行誕宣是誠瞽奏嗇馳之時也如臣無似待罪言職豈不竭蹶趨造以從群僚之後而新遭至慼未敢登筵走伏闕下恭俟處分聖度如天曲賜容宥臣罪實大何敢以苟逭爲幸也嗚乎太陽之尊陰虹敢干春臺之下花信尙寂麥秋不遠而野無靑色維夏已屆而陰風尙冷是何聖明之世而有此衆災之疊臻也若以諉之於氣數之適然則殆近於安石之不足畏而必欲傅會而爲說則又是漢儒之陋處臣豈爲是哉嗚乎天道人事不可以差殊觀也人事得於下則天軌順於上人事失於下則天變見於上此所以洪範庶徵必從五事上推說去而中庸之位育極功要在於致中和三字夫中者不偏倚之謂和者無乖戾之義今日之災未必非乖氣之感得者則意者殿下於中和之工未盡其道而然歟嗚乎中和之致與不致惟在於七情之中與不中而七情之中節惟怒爲難不怒其所當怒者非所謂中節也怒其不當怒者非所謂中節也必若大舜之怒四凶顔子之不遷怒然後方可謂聖人之怒而試看今日之假息於天地之間者凡幾四凶也快施典刑以洩輿憤是殿下一怒處而一向靳持終不處分則是殿下之不怒其所當怒而其與大舜之怒四凶者異矣至於禁堂之覆逆三司之爭執是殿下容忍翕受處而竄逐之摧折之設禁而沮抑之則是殿下之怒其不當怒而有異於顔子之不遷矣然則殿下之怒於是乎不中節而其於中和之極致果有所未至矣欲望天地之位萬物之育得乎誠願我殿下不患天災之未祛而唯患聖學之未至於其未發而極致其中於其已發而極致其和使吾之一喜一怒一動一靜無一毫偏倚乖戾之弊然後方可以心和氣和而天地之和應矣彼諸般災沴之自消自滅只是晛雪耳惟我殿下懋哉懋哉抑臣有萬萬駭憤如不欲生者不得不一暴於殿下之前臣伏見司諫臣吳鼎源所啓則其論邪學之害以爲湖嶺之間轉益熾蔓臣嶺人也噫嘻痛矣此言何爲而至哉今之嶺南雖不如古之嶺南而爲士者猶能誦先聖之書服先正之訓其於極天秉彝之良性猶有所不墜者矣臣未知今之所謂邪學果何等學而彼鼎源乃以湖嶺混稱隱然歸一道於夷狄禽獸之域其爲言危且險矣世道如此天災時變何所不有也雖然鼎源亦殿下之臣子也豈敢誣人之不暇而不知其自陷於罔上之科哉此必有所見而亦必有所聞臺臣果有眞箇見聞如其指摘而現發則朝廷之上自有典刑而嶺下人士亦將齊聲共討之不暇如其不然彼鼎源烏得免誣罔造言之律哉臣以草野愚蠢有懷無隱敢此瀆擾不勝恐惶臣頃陳情懇乞解職名而猥蒙在京察職之批恩敎至此臣何敢以疾病筋力自有其身哉雖磨躬戛骨死於輦轂之下亦有榮焉而臣今意外所遭萬分迫切不得不冒昧仰籲於天地父母伏乞諒臣至懇亟賜鐫遞俾遂情私仍造化曲成之洪恩也臣無任云云省疏具悉所陳當留意附陳引義過矣爾其勿辭察職
정조 20년
丙辰四月初五日辰時上御誠正閣藥房入診諸承旨持公事入侍時藥房提調沈頤之副提調趙尙鎭行左承旨閔台爀行右承旨李益運左副承旨洪義浩右副承旨李肇源同副承旨李晉秀記事官金履永假注書任俊常記注官馬思人記事官吳泰曾檢校待敎徐有榘醫官柳光翼金孝儉金光國周命新李周憲李惟鑑安昌禧以次進伏訖頤之等進前奏曰近日日氣寒暖不適此時聖體若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰近日微有滯氣漸次復常矣頤之曰醫官旣已待令使之入診何如上曰置之上曰昨日筵中大臣以倭學事有所奏矣予以爲卿以伊時戶判不以作貢爲非今又以單蔘之還屬倭學爲可者前後未免逕庭矣頤之曰臣於伊時以戶曹之加給三千五百金只知其爲不可今聞單蔘作貢之後貢人坐食其剩餘凡諸責應使倭學當之事甚無義故有所云云矣上曰禁令諸條自備局成出甘結而多從卿言云矣紬紵之禁卽其大者也紵之換布外似從儉而布之售價又重於紵其在糜費反有甚焉且士庶人木表紬裏之衣又難一切禁止令不可不信而設爲難行之禁恐非廟堂之得體矣頤之曰俗習日久猝難變移但我國之好品紬紵皆入於燕貿以此之故物貴而價踊臣意則限十年禁斷彼中之賣買似好矣上曰卿言果然矣上命藥房先退又命無公事房承旨先退尙鎭台爀益運義浩晉秀先退肇源讀奏全羅監司徐鼎修啓本罪人金箕燮照法重勘計料事上命書判付訖仍命退諸臣以次退出
정조 20년
行都承旨趙尙鎭病行左承旨閔台爀坐行右承旨李益運坐直左副承旨洪義浩坐右副承旨李肇源坐同副承旨李晉秀坐直注書柳遠鳴病一員未差假注書尹致永仕具得魯仕直事變假注書金鎰仕
정조 20년
閔台爀啓曰臣台爀依定式進詣香室奉審香祝樻祝板袱子則精潔之意敢啓傳曰知道
정조 20년
任俊常拿處代以尹致永爲假注書
정조 20년
洪義浩啓曰吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 20년
洪義浩啓曰吏曹判書沈煥之參判黃昇源再牌不進推考傳旨今方捧入而開政命下之後連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 20년
傳于洪義浩曰雖未知病勢之何如而連違召命有關事體吏曹判書沈煥之從重推考與參判更卽牌招違牌勿捧傳旨
정조 20년
傳于洪義浩曰吏判處義過矣牌去來催促卽爲入侍
정조 20년
有政吏批判書沈煥之進參判黃昇源進參議宋煥箕在外左副承旨洪義浩進以徐美修爲大司諫李儒修申史澳爲掌令李德鉉爲正言尹序東爲校理吳鼎源爲副校理林漢浩爲修撰李書九爲刑曹參判曺允大爲左尹李義綱爲敦寧都正李晩秀爲大司成李秉鼎爲知經筵車升鎭爲忠淸都事平安監司單李亨元禮曹參議李鼎德仍任事承傳承文博士二單申義淳蔡趾永兼掌令趙德潤減下譯官李鎭復嘉善今加嘉義加資事承傳以鄭復曾爲重林察訪李玄祚爲孝昌墓守衛官故博士尹衡志贈副學例兼節義卓異贈職事承傳
정조 20년
李晉秀以兵批言啓曰訓鍊正前望中無故人只有二人以二望擬入之意敢啓傳曰知道
정조 20년
兵批判書具㢞進參判李太亨入直參議李東馨病參知李義駿病右副承旨李肇源進以鄭東愼爲副摠管李宗賓爲同知李命有爲忠壯將崔宗嶸爲訓鍊主簿李國世爲武兼金熙稷趙德潤爲文兼朴宗林爲部將閔廷桓爲高嶺僉使崔聖起爲蛇渡僉使李應器爲平薪僉使李時涵爲全羅兵虞候張鳳翔爲包伊萬戶韓時喆爲方山萬戶金樂澄崔恒柱爲景福將金鳳翼金完亨李仁默爲慶熙將白東運爲訓鍊正同知單金倫瑞李鎭淳李邦華張世弘金頤安金振九李永曄閔以顯李養暐朴重信趙和璧李德純金元大崔重煥籠致綸李岳領李雲江崔泰瞻張簫李德寬張秀弼金百鍊高德耉崔宅謙崔世載鄭允恒李世觀張望玉車鳳儀李泰益僉知單金箕昶崔宅正李東源金孝元千圭錫林百春崔碩輝李珍國柳東茂大護軍單李秉鼎護軍單李書九柳焵安衡稷副護軍單宋銓蔡弘遠李章五趙華錫李宗魯王脩朴瑞源李福潤林漢浩金熙稷李晴申龜朝副司正單金鎰以朴鼎煥李鎭忠爲武兼吳亨喆爲部將
정조 20년
以任俊常囚單子傳于李肇源曰分揀放送
정조 20년
李晉秀以備邊司言啓曰本司武郞廳李商一奔走勤仕已滿十五朔依例守令除授事奉承傳施行何如傳曰允
정조 20년
吏曹啓目粘連啓下是白有亦觀此左副承旨洪義浩上疏則以爲臣之父母晩擧臣兄弟而臣父辛勤顧復而臣子百無肖似一未報養臣父之昨歲休致恩禮曠絶闔門感祝迨此就閑養病之日倘畀臣一小邑得以安意供奉獲遂至願亦爲白有臥乎所洪義浩之親老家貧菽水難繼之狀卽通朝之所共知許畀一邑俾遂便養之願允合於孝理之政是白乎矣邇列之臣出補外邑事體不輕臣曹不敢擅便上裁何如判付啓依回啓施行爲良如敎
정조 20년
丙辰四月初六日未時上御重熙堂同副承旨入侍時同副承旨李晉秀假注書具得魯記注官安經心金良倜吏曹判書沈煥之以次進伏訖上落點吏批政事望筒訖上曰兵批望筒催促持入賤臣承命出傳望筒持入上落點訖上曰兵批作闕者皆令隨闕差出可也仍命退諸臣以次退出
정조 20년
行都承旨黃昇源坐行左承旨閔台爀坐右承旨未差左副承旨洪義浩坐直右副承旨李肇源坐直同副承旨李晉秀坐注書柳遠鳴病一員未差假注書尹致永仕具得魯仕直事變假注書金鎰仕
정조 20년
閔台爀啓曰來十一日輪對日次矣敢稟傳曰當次受點後日次待令
정조 20년
李晉秀啓曰來十一日朝參日次矣敢稟傳曰停
정조 20년
李肇源啓曰大司憲徐有臣掌令李儒修未肅拜執義李城輔掌令申史澳持平朴柱遇在外持平鄭㝡成呈辭監察茶時之意敢啓傳曰知道
정조 20년
都承旨前望單子入之黃昇源落點
정조 20년
有政吏批判書沈煥之進參判未差參議宋煥箕在外左副承旨洪義浩進以李益運爲吏曹參判柳畊爲司諫朴吉源爲校理朴鍾淳爲副校理李翊模爲副修撰李晩祥爲內贍主簿朴忠煥爲金泉察訪贈左承旨趙廷翼贈吏判例兼節義卓異特贈正卿事承傳書題單韓相謙
정조 20년
兵批判書具㢞病參判李太亨入直進參議李東馨病參知李義駿病同副承旨李晉秀進同知崔恒柱僉知金樂澄金貴亨李仁默金鳳翼竝單付副司果金履禮
정조 20년
閔台爀啓曰新除授吏曹參判李益運旣在闕中不爲肅謝直爲出去事甚未安推考警責何如傳曰允
정조 20년
傳于閔台爀曰左承旨入侍
정조 20년
以掌令李儒修正言李德鉉校理尹序東副校理吳鼎源牌不進罷職傳旨傳于閔台爀曰只推
정조 20년
以江原監司李秉鼎狀啓奉朝賀金鍾秀今月初四日原州邑站過去形止登聞事判付內連日撼頓能無懣節此後過去形止狀聞之時地方官問其安否措辭報營以爲轉聞之地事該房題送書目爲良如敎
정조 20년
洪義浩以吏曹言啓曰義興縣監李洛秀嚴飭下送事命下矣以卽刻下去之意各別申飭於李洛秀處矣以爲身病猝重不得下去云雖未知其實病之如何而特敎催促之下不卽下去揆以事體誠甚未安所當重勘而本曹請推之外無他可施之罰何以爲之敢稟傳曰故相至親作宰之人只渠兄弟則豈可無端落仕格例所在雖不敢直爲言私云而情理宜諒畿邑另擇相換待啓下竝卽除朝辭下送事分付仍令藥院遣醫官齎傳參料於故相夫人仍爲存問可也
정조 20년
丙辰四月初七日卯時上御重熙堂右承旨入侍時右承旨李益運假注書尹致永記注官金良倜記事官金履永以次進伏訖上命書榻敎曰左副承旨入侍賤臣承命出傳與洪義浩追入進伏上命書傳敎曰都承旨聞有實恙許遞前望單子入之待下批牌招察任上曰別齎咨官便所付咨文果已正書齎咨官當於何日發送耶注書出問以來賤臣承命出諸臣以次退出
정조 20년
丙辰四月初七日辰時上御重熙堂左承旨入侍時左承旨閔台爀假注書尹致永記事官吳泰曾金履永以次進伏訖上命書傳敎曰昨見加定官之下直問之大臣諡狀尙不來到云而又聞之甲午以後奏對與事實大臣手自撰成一書藏之家廟雖家人勿使繙閱而主家重違親意莫以謄出云外此事蹟皆屬尋常雖非諡狀孰不知之乎旣知其委折之如許而不得賜諡於葬前則豈別般優禮之意乎兪領敦寧諡號不待撰狀斯速擧行事分付弘文館
정조 20년
丙辰四月初七日午時上御重熙堂右副承旨入侍時右副承旨李肇源假注書尹致永記事官吳泰曾金履永應敎李始源以次進伏訖上命書傳敎曰政官牌招開政上曰玉堂中行公爲幾人問于弘文館以來賤臣承命出回奏曰行公爲四人未肅拜爲三人云矣上曰趙廷翼諡狀入來與否問于玉堂如已來呈持入未來到則仍爲催促以來也賤臣承命出又命書傳敎曰未肅拜玉堂牌招大臣議諡旣命爲之兩司備員然後可以署經未肅拜人員亦爲牌招仍命退諸臣以次退出
정조 20년
行都承旨李冕膺未肅拜行左承旨李書九坐直右承旨洪義浩坐左副承旨李肇源坐右副承旨李晉秀坐同副承旨鄭尙愚坐直注書柳遠鳴病一員未差假注書柳台佐仕具得魯仕直事變假注書金鎰仕
정조 20년
洪義浩啓曰明日常參經筵取稟傳曰停
정조 20년
洪義浩啓曰左承旨閔台爀今日不爲仕進卽爲牌招何如傳曰聞有實病許遞前望單子入之待下批牌招察任
정조 20년
承旨前望單子入之李書九鄭尙愚落點
정조 20년
李肇源啓曰合辭許久闕啓事甚未安除在外外未肅拜兩司諸臺竝卽牌招何如傳曰諡號署經當爲擧行諸臺牌招使之備員擧行
정조 20년
李肇源啓曰諡號署經事命下矣諫院則雖已備員而憲府則大司憲徐有臣掌令李儒修牌不進執義李城輔掌令申史澳持平朴柱遇俱在外只有持平鄭㝡成一人無以備員擧行大司憲更卽牌招何如傳曰允
정조 20년
洪義浩啓曰假注書尹致永身病猝重勢難察任今姑改差何如傳曰允
정조 20년
傳于李書九曰左承旨入侍
정조 20년
吏曹口傳政事義興縣監李洛秀永平縣令李宗明相換
정조 20년
吏曹口傳政事以李始源爲檢詳
정조 20년
兵曹以徐有大爲左邊捕盜大將
정조 20년
李晉秀啓曰新除授左邊捕盜大將徐有大卽爲牌招命召及大將牌傳令牌傳授何如傳曰允
정조 20년
尹致永改差代以柳台左爲假注書
정조 20년
傳于洪義浩曰政官當爲備員開政未肅拜吏曹參判許遞前參判黃昇源仍任
정조 20년
吏曹吏曹參判黃昇源仍任事承傳
정조 20년
傳于洪義浩曰政官牌招開政新除授參判亦爲牌招同參政事
정조 20년
有政吏批判書沈煥之進參判黃昇源進參議宋煥箕在外右承旨洪義浩進以李益運爲刑曹參判李書九爲同春秋李鼎秉爲兵曹正郞鄭復煥爲翼陵參奉舍人單李始源承文副正字單吳聖根
정조 20년
鄭尙愚啓曰兵批無緊窠吏曹無送西之人兵批無政事之意敢啓傳曰知道
정조 20년
傳于洪義浩曰都承旨前望單子入之
정조 20년
都承旨前望單子入之李冕膺落點
정조 20년
傳于李晉秀曰右副承旨入侍
정조 20년
李書九啓曰副應敎李明淵謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 20년
以副應敎李明淵牌不進罷職傳旨傳于李書九曰只推
정조 20년
以掌令李儒修獻納韓興裕正言南基萬牌不進罷職傳旨傳于李肇源曰只推
정조 20년
李肇源啓曰掌令李儒修旣有只推之命更卽牌招以爲備員署經之地何如傳曰允
정조 20년
洪義浩啓曰臣與左副承旨李肇源伴直矣因獻納韓興裕上疏謂有情勢陳疏出去原疏以齋日不得捧入而伴直無人同副承旨李晉秀卽爲牌招何如傳曰古則節製賜第亦必發啓爭執此則以直赴會試之規拔例賜第也日次講賜第載在法典而除非生進皆是學生言者之言過矣右副牌招入直
정조 20년
李肇源啓曰檢閱金履永因韓興裕上疏謂有情勢檢閱吳泰曾以館規竝陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰以直赴則殿試與會試一也應製直赴非特渠也與上番牌招入直傳曰重臣則以不爲曲諒謂關四維臺臣則以任其撕捱謂非責成姑置兩說之孰是而時任泮長添一情勢行大司成李晩秀許遞前望單子入之
정조 20년
大司成前望單子入之尹得孚落點
정조 20년
以檢閱吳泰曾金履永牌不進罷職傳旨傳于洪義浩曰只推
정조 20년
洪義浩啓曰檢閱吳泰曾金履永旣有只推之命牌招入直何如傳曰允
정조 20년
傳于鄭尙愚曰坐直承旨入侍
정조 20년
再政吏批判書沈煥之進參判黃昇源進參議宋煥箕在外行左承旨李書九進以鄭觀輝爲掌令贈右議政金景瑞爲襄毅贈領議政趙憲爲文烈贈吏曹判書申曼爲孝義贈戶判柳彙進爲忠毅贈兵判崔孝一爲忠莊贈吏判柳夢寅爲義貞贈兵判吳定邦爲貞武贈吏判尹慶元爲忠莊贈吏判趙廷翼爲忠肅贈吏判任珹爲忠僖卒左議政兪彦鎬爲忠文
정조 20년
李書九啓曰新除授掌令鄭觀輝卽爲牌招以爲備員署經之地何如傳曰允
정조 20년
鄭尙愚以吏曹言啓曰本曹佐郞朴載德呈狀內矣身素患痰癖之症當此換節之時猝然添劇時月之內萬無供職之望云身病旣如是則不可强令察任今姑改差何如傳曰允
정조 20년
鄭尙愚以戶曹言啓曰時御所內各司雨漏處修改吉日令日官洪處中推擇則今四月初十日卯時爲吉云以此日時擧行何如傳曰允
정조 20년
李書九以弘文館言啓曰新除授修撰林漢浩時在忠淸道恩津地經筵入番事緊請斯速乘馹上來事下諭答曰依啓
정조 20년
李書九以弘文館言啓曰本館上番闕直事甚未安校理尹序東副校理吳鼎源旣有只推之命與新除授校理朴吉源副校理朴鍾淳竝卽牌招以爲推移入直副修撰李翊模一體牌招察任何如傳曰允
정조 20년
醫官高景殷書啓臣依下敎齎傳參料於故判府事李性源妻貞敬夫人申氏處仍爲存問之意詮次啓達傳曰知道
정조 20년
鄭尙愚以忠勳府言啓曰本府書寫忠義衛李玄祚遷轉代嫡長忠義衛朴光允差下依例以假郞廳稱號何如傳曰允
정조 20년
鄭尙愚以兵曹言啓曰內吹螺赤及龍虎營兼內吹等今春等習角賞木依啓下別單分等施賞之意敢啓傳曰知道
정조 20년
司諫柳畊持平鄭㝡成正言李德鉉修撰金履喬副修撰趙德潤啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先大王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起籍爲淵藪宗社之憂容有其極蓋其凶肚逆腸愈往愈甚初旣爲謀逆之巨魁而王法不行又爲煽動之窩窟而近畿尙置思之及此每不覺懍然迺於頃伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足洩輿憤而拿囚閱月一未訊問曾不得加一杖損一毛使之往斃於獄古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久居勻軸之任眷遇何如恩造何如而賊性側媚宅心陰祕莫念國恩之圖報徒知凶賊之力護耉輝復出之說暗地和應情踪難掩龍妻援比之奏宿處顧戀手脚盡露物議之喧騰厥由久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀削姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十三行刀削